title: Deċiżjoni tal-Kunsill (UE) 2016/357 tal-15 ta' Jannar 2016 dwar il-pożizzjoni li għandha tiġi adottata mill-Unjoni Ewropea fil-Kunsill ta' Stabilizzazzjoni u ta' Assoċjazzjoni bejn l-UE u l-ex Repubblika Jugoslava tal-Maċedonja dwar il-parteċipazzjoni tal-ex Repubblika Jugoslava tal-Maċedonja bħala osservatur fil-ħidma tal-Aġenzija tal-Unjoni Ewropea għad-Drittijiet Fundamentali u l-modalitajiet rispettivi tagħha, fil-qafas stabbilit fl-Artikoli 4 u 5 tar-Regolament (KE) Nru 168/2007, inklużi d-dispożizzjonijiet li jirrigwardaw il-parteċipazzjoni f'inizjattivi mwettqa mill-Aġenzija, il-kontribuzzjoni finanzjarja u l-persunal

text:
               12.3.2016

               MT

               Il-Ġurnal Uffiċjali tal-Unjoni Ewropea

               L 67/31

         DEĊIŻJONI TAL-KUNSILL (UE) 2016/357
   tal-15 ta' Jannar 2016
   dwar il-pożizzjoni li għandha tiġi adottata mill-Unjoni Ewropea fil-Kunsill ta' Stabilizzazzjoni u ta' Assoċjazzjoni bejn l-UE u l-ex Repubblika Jugoslava tal-Maċedonja dwar il-parteċipazzjoni tal-ex Repubblika Jugoslava tal-Maċedonja bħala osservatur fil-ħidma tal-Aġenzija tal-Unjoni Ewropea għad-Drittijiet Fundamentali u l-modalitajiet rispettivi tagħha, fil-qafas stabbilit fl-Artikoli 4 u 5 tar-Regolament (KE) Nru 168/2007, inklużi d-dispożizzjonijiet li jirrigwardaw il-parteċipazzjoni f'inizjattivi mwettqa mill-Aġenzija, il-kontribuzzjoni finanzjarja u l-persunal
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 352, flimkien mal-Artikolu 218(9) tiegħu,
   Wara li kkunsidra l-proposta mill-Kummissjoni Ewropea,
   Billi:

               (1)

               Il-Kunsill Ewropew tal-Lussemburgu ta' Diċembru 1997 indika l-parteċipazzjoni fl-aġenziji tal-Unjoni bħala mezz kif tittejjeb l-istrateġija ta' qabel l-adeżjoni. Il-konklużjonijiet ta' dak il-Kunsill Ewropew jiddikjaraw li l-'aġenziji tal-Unjoni li fihom ikunu jistgħu jipparteċipaw il-pajjiżi applikanti għandhom jiġu ddeterminati każ b'każ'.

               (2)

               Ir-Regolament tal-Kunsill (KE) Nru 168/2007 (1) jipprevedi li l-Aġenzija tal-Unjoni Ewropea għad-Drittijiet Fundamentali (l-“Aġenzija”) għandha tkun miftuħa għall-parteċipazzjoni tal-pajjiżi kandidati fil-qafas stabbilit fl-Artikoli 4 u 5 tiegħu.

               (3)

               L-ex Repubblika Jugoslava tal-Maċedonja tikkondividi l-għanijiet u l-objettivi tal-Aġenzija u taċċetta l-ambitu u d-deskrizzjoni tal-kompiti tal-Aġenzija, kif previsti fir-Regolament (KE) Nru 168/2007.

               (4)

               L-objettiv aħħari tal-ex Repubblika Jugoslava tal-Maċedonja huwa li ssir membru tal-Unjoni, u l-parteċipazzjoni tagħha fl-Aġenzija ser tgħinha biex tilħaq dan l-objettiv,

         ADOTTA DIN ID-DEĊIŻJONI:
   Artikolu Uniku
   Il-pożizzjoni li għandha tiġi adottata mill-Unjoni Ewropea fil-Kunsill ta' Stabilizzazzjoni u ta' Assoċjazzjoni bejn l-UE u l-ex Repubblika Jugoslava tal-Maċedonja dwar il-parteċipazzjoni tal-ex Repubblika Jugoslava tal-Maċedonja bħala osservatur fil-ħidma tal-Aġenzija tal-Unjoni Ewropea għad-Drittijiet Fundamentali u l-modalitajiet rispettivi tagħha għandha tkun ibbażata fuq l-abbozz tad-Deċiżjoni tal-Kunsill ta' Stabilizzazzjoni u ta' Assoċjazzjoni bejn l-UE u l-ex Repubblika Jugoslava tal-Maċedonja mehmuż ma' din id-Deċiżjoni.

      Magħmul fi Brussell, il-15 ta' Jannar 2016.

            Għall-Kunsill

            Il-President

         J.R.V.A. DIJSSELBLOEM

      (1)  Regolament tal-Kunsill (KE) Nru 168/2007 tal-15 ta' Frar 2007 li jistabbilixxi Aġenzija tal-Unjoni Ewropea għad-Drittijiet Fundamentali (ĠU L 53, 22.2.2007, p. 1).

      ABBOZZ
      DEĊIŻJONI Nru …/2016 TAL-KUNSILL TA' STABILIZZAZZJONI U TA' ASSOĊJAZZJONI BEJN L-UE U L-EX REPUBBLIKA JUGOSLAVA TAL-MAĊEDONJA
      ta' …
      dwar il-parteċipazzjoni tal-ex Repubblika Jugoslava tal-Maċedonja bħala osservatur fil-ħidma tal-Aġenzija tal-Unjoni Ewropea għad-Drittijiet Fundamentali u l-modalitajiet rispettivi tagħha, fil-qafas stabbilit fl-Artikoli 4 u 5 tar-Regolament tal-Kunsill (KE) Nru 168/2007, inklużi d-dispożizzjonijiet li jirrigwardaw il-parteċipazzjoni f'inizjattivi mwettqa mill-Aġenzija, il-kontribuzzjoni finanzjarja u l-persunal
      IL-KUNSILL TA' STABILIZZAZZJONI U TA' ASSOĊJAZZJONI BEJN L-UE U L-EX REPUBBLIKA JUGOSLAVA TAL-MAĊEDONJA,
      Wara li kkunsidra l-Ftehim ta' Stabilizzazzjoni u ta' Assoċjazzjoni bejn il-Komunitajiet Ewropej u l-Istati Membri tagħhom, minn naħa waħda, u l-ex Repubblika Jugoslava tal-Maċedonja, min-naħa l-oħra (1),
      Wara li kkunsidra r-Regolament tal-Kunsill (KE) Nru 168/2007 tal-15 ta' Frar 2007 li jistabbilixxi Aġenzija tal-Unjoni Ewropea għad-Drittijiet Fundamentali (2), u b'mod partikolari l-Artikolu 28(2) tiegħu,
      Billi

                  (1)

                  Il-Kunsill Ewropew tal-Lussemburgu ta' Diċembru 1997 indika l-parteċipazzjoni fl-aġenziji tal-Unjoni bħala mezz kif tittejjeb l-istrateġija ta' qabel l-adeżjoni. Il-konklużjonijiet ta' dak il-Kunsill Ewropew jiddikjaraw li l-'aġenziji tal-Unjoni li fihom ikunu jistgħu jipparteċipaw il-pajjiżi applikanti għandhom jiġu ddeterminati każ b'każ'.

                  (2)

                  L-ex Repubblika Jugoslava tal-Maċedonja tikkondividi l-għanijiet u l-objettivi tal-Aġenzija tal-Unjoni Ewropea għad-Drittijiet Fundamentali (l-'Aġenzija') u taċċetta l-ambitu u d-deskrizzjoni tal-kompiti tal-Aġenzija, kif previsti fir-Regolament (KE) Nru 168/2007.

                  (3)

                  Huwa xieraq li tiġi permessa l-parteċipazzjoni tal-ex Repubblika Jugoslava tal-Maċedonja bħala osservatur fil-ħidma tal-Aġenzija u li jiġu stabbiliti l-modalitajiet ta' tali parteċipazzjoni inklużi dispożizzjonijiet li jirrigwardaw il-parteċipazzjoni f'inizjattivi mwettqa mill-Aġenzija, il-kontribuzzjoni finanzjarja u l-persunal.

                  (4)

                  Huwa wkoll xieraq li l-Aġenzija tittratta kwistjonijiet tad-drittijiet fundamentali fl-ambitu tal-Artikolu 3(1) tar-Regolament (KE) Nru 168/2007 fl-ex Repubblika Jugoslava tal-Maċedonja sa fejn ikun meħtieġ għall-allinjament gradwali tagħha mad-dritt tal-Unjoni.

                  (5)

                  F'konformità mal-punt (a) tal-Artikolu 12(2) tal-Kondizzjonijiet tal-Impjieg għall-Aġenti l-Oħrajn tal-Komunitajiet Ewropej previst fir-Regolament tal-Kunsill (KEE, Euratom, KEFA) Nru 259/68, id-Direttur tal-Aġenzija jista' jawtorizza l-ingaġġar ta' ċittadini tal-ex Repubblika Jugoslava tal-Maċedonja li jgawdu d-drittijiet sħaħ tagħhom bħala ċittadini,

            ADOTTA DIN ID-DEĊIŻJONI:
      Artikolu 1
      L-ex Repubblika Jugoslava tal-Maċedonja, bħala pajjiż kandidat, għandha tipparteċipa bħala osservatur fl-Aġenzija tal-Unjoni Ewropea għad-Drittijiet Fundamentali stabbilita bir-Regolament (KE) Nru 168/2007.
      Artikolu 2
      1.   L-Aġenzija tista' tittratta kwistjonijiet ta' drittijiet fundamentali fl-ambitu tal-Artikolu 3(1) tar-Regolament (KE) Nru 168/2007 fl-ex Repubblika Jugoslava tal-Maċedonja sa fejn ikun meħtieġ għall-allinjament gradwali tagħha mad-dritt tal-Unjoni.
      2.   Għal dak il-għan, l-Aġenzija ser tkun tista' twettaq, fl-ex Repubblika Jugoslava tal-Maċedonja, il-kompiti stabbiliti fl-Artikoli 4 u 5 tar-Regolament (KE) Nru 168/2007.
      Artikolu 3
      L-ex Repubblika Jugoslava tal-Maċedonja għandha tikkontribwixxi finanzjarjament għall-attivitajiet tal-Aġenzija msemmija fl-Artikolu 4 tar-Regolament (KE) Nru 168/2007 f'konformità mal-Anness għal din id-Deċiżjoni.
      Artikolu 4
      1.   L-ex Repubblika Jugoslava tal-Maċedonja għandha taħtar persuni li jikkonformaw mal-kriterji stabbiliti fl-Artikolu 12(1) tar-Regolament (KE) Nru 168/2007 bħala osservatur u sostitut. Huma jistgħu jipparteċipaw fil-ħidma tal-Bord ta' Tmexxija fuq bażi ugwali mal-membri u s-sostituti maħtura mill-Istati Membri, iżda mingħajr id-dritt li jivvutaw.
      2.   L-ex Repubblika Jugoslava tal-Maċedonja għandha tinnomina uffiċjal tal-gvern bħala Uffiċjal Nazzjonali ta' Kuntatt, kif imsemmi fl-Artikolu 8(1) tar-Regolament (KE) Nru 168/2007.
      3.   Fi żmien erba' xhur mid-dħul fis-seħħ ta' din id-Deċiżjoni, l-ex Repubblika Jugoslava tal-Maċedonja għandha tinforma lill-Kummissjoni Ewropea bl-ismijiet, il-kwalifiki u d-dettalji ta' kuntatt tal-persuni msemmija fil-paragrafi 1 u 2.
      Artikolu 5
      Id-dejta pprovduta lil jew li toħroġ mill-Aġenzija tista' tiġi ppubblikata u għandha tkun għad-dispożizzjoni tal-pubbliku, sakemm l-informazzjoni kunfidenzjali tingħata l-istess grad ta' protezzjoni fl-ex Repubblika Jugoslava tal-Maċedonja kif tingħata fl-Unjoni.
      Artikolu 6
      L-Aġenzija għandha tgawdi fl-ex Repubblika Jugoslava tal-Maċedonja l-istess kapaċità legali bħal dik mogħtija lill-entitajiet legali skont il-liġi tal-ex Repubblika Jugoslava tal-Maċedonja.
      Artikolu 7
      Sabiex l-Aġenzija u l-persunal tagħha jkunu jistgħu jwettqu l-kompiti tagħhom, l-ex Repubblika Jugoslava tal-Maċedonja għandha tagħti l-privileġġi u l-immunitajiet identiċi għal dawk stabbiliti fl-Artikoli 1 sa 4, 5, 6, 10 sa 13, 15, 17 u 18 tal-Protokoll Nru 7 dwar il-privileġġi u l-immunitajiet tal-Unjoni Ewropea, mehmuż mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea.
      Artikolu 8
      Il-Partijiet kollha għandhom jieħdu kull miżura ġenerali jew speċifika meħtieġa biex jissodisfaw l-obbligi tagħhom taħt din id-Deċiżjoni u għandhom jinnotifikawhom lill-Kunsill ta' Stabilizzazzjoni u ta' Assoċjazzjoni.
      Artikolu 9
      Din id-Deċiżjoni għandha tidħol fis-seħħ fl-ewwel jum tat-tieni xahar wara d-data tal-adozzjoni tagħha.

         Magħmul fi …,

               Għall-Kunsill ta' Stabilizzazzjoni u ta' Assoċjazzjoni

               Il-President

         (1)  ĠU L 84, 20.3.2004, p. 13.

         (2)  ĠU L 53, 22.2.2007, p. 1.

         ANNESS

            KONTRIBUZZJONI FINANZJARJA TAL-EX REPUBBLIKA JUGOSLAVA TAL-MAĊEDONJA LILL-AĠENZIJA TAL-UNJONI EWROPEA GĦAD-DRITTIJIET FUNDAMENTALI

                     1.

                     Il-kontribuzzjoni finanzjarja li għandha titħallas mill-ex Repubblika Jugoslava tal-Maċedonja għall-baġit ġenerali tal-Unjoni Ewropea biex tipparteċipa fl-Aġenzija tal-Unjoni Ewropea għad-Drittijiet Fundamentali (l-“Aġenzija”), kif stipulat fil-punt 2, tirrappreżenta l-ispiża sħiħa tal-parteċipazzjoni tagħha fl-Aġenzija.

                     2.

                     Il-kontribuzzjoni finanzjarja li għandha titħallas mill-ex Repubblika Jugoslava tal-Maċedonja għall-baġit ġenerali tal-Unjoni Ewropea għandha tkun kif ġej:

                                 L-Ewwel Sena:

                                 EUR 165 000

                                 It-Tieni Sena:

                                 EUR 170 000

                                 It-Tielet Sena:

                                 EUR 175 000

                     3.

                     L-appoġġ finanzjarju possibbli mill-programmi ta' assistenza tal-Unjoni ser jiġi miftiehem separatament skont il-programm tal-Unjoni relevanti.

                     4.

                     Il-kontribuzzjoni tal-ex Repubblika Jugoslava tal-Maċedonja ser tiġi ġestita f'konformità mar-Regolament Finanzjarju (1) applikabbli għall-baġit ġenerali tal-Unjoni Ewropea.

                     5.

                     L-ispejjeż tal-ivvjaġġar u tal-għajxien li jintefqu mir-rappreżentanti u l-esperti tal-ex Repubblika Jugoslava tal-Maċedonja sabiex jipparteċipaw fil-ħidma tal-Aġenzija jew f'laqgħat relatati mal-implimentazzjoni tal-programm ta' ħidma tal-Aġenzija għandhom jiġu rimborsati mill-Aġenzija fuq l-istess bażi ta' u skont il-proċeduri attwalment fis-seħħ għall-Istati Membri tal-Unjoni.

                     6.

                     Wara d-dħul fis-seħħ ta' din id-Deċiżjoni u fil-bidu ta' kull sena sussegwenti, il-Kummissjoni għandha tibgħat lill-ex Repubblika Jugoslava tal-Maċedonja talba għall-fondi li tikkorrispondi mal-kontribuzzjoni tagħha lill-Aġenzija skont din id-Deċiżjoni. Għall-ewwel sena kalendarja tal-parteċipazzjoni tagħha, l-ex Repubblika Jugoslava tal-Maċedonja ser tħallas kontribuzzjoni kkalkulata mid-data tal-parteċipazzjoni sal-aħħar tas-sena fuq bażi prorata. Għas-snin ta' wara, il-kontribuzzjoni għandha tkun f'konformità ma' din id-Deċiżjoni.

                     7.

                     Din il-kontribuzzjoni għandha tkun espressa f'EUR u titħallas f'kont bankarju tal-EUR tal-Kummissjoni.

                     8.

                     L-ex Repubblika Jugoslava tal-Maċedonja ser tħallas il-kontribuzzjoni tagħha skont it-talba għall-fondi, għall-parti tagħha, sa mhux aktar tard minn perijodu ta' 30 jum wara li tintbagħat it-talba għall-fondi mill-Kummissjoni.

                     9.

                     Kull dewmien fil-ħlas tal-kontribuzzjoni għandu jġib miegħu ħlas ta' imgħax mill-ex Repubblika Jugoslava tal-Maċedonja fuq l-ammont mhux imħallas mid-data ta' skadenza. Ir-rata tal-imgħax tikkorrispondi mar-rata applikata mill-Bank Ċentrali Ewropew, fid-data ta' skadenza, għall-operazzjonijiet tiegħu f'EUR, biż-żieda ta' 1.5 punti perċentwali.

            (1)  Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta' Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal- Kunsill (KE, Euratom) Nru 1605/2002 (ĠU L 298, 26.10.2012, p. 1).


title: Deċiżjoni (UE) 2016/21 tal-Bank Ċentrali Ewropew tat-23 ta' Diċembru 2015 li temenda d-Deċiżjoni BĊE/2008/17 li tistabbilixxi l-qafas għall-akkwisti konġunti tal-Eurosistema (BĊE/2015/51)

text:
                  9.1.2016

                  MT

                  Il-Ġurnal Uffiċjali tal-Unjoni Ewropea

                  L 6/5

            DEĊIŻJONI (UE) 2016/21 TAL-BANK ĊENTRALI EWROPEW
      tat-23 ta' Diċembru 2015
      li temenda d-Deċiżjoni BĊE/2008/17 li tistabbilixxi l-qafas għall-akkwisti konġunti tal-Eurosistema (BĊE/2015/51)
      IL-KUNSILL GOVERNATTIV TAL-BANK ĊENTRALI EWROPEW,
      Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikoli 127 u 128 tiegħu,
      Wara li kkunsidra l-Istatut tas-Sistema Ewropea tal-Banek Ċentrali u tal-Bank Ċentrali Ewropew, u b'mod partikolari l-Artikolu 12.1 flimkien mal-Artikolu 3.1 u l-Artikoli 5,16 u 24 tiegħu,
      Billi:

                  (1)

                  Fl-10 ta' Lulju 2014, il-Kunsill Governattiv iddeċieda li jestendi l-mandat tal-Uffiċċju għal Koordinazzjoni tal-Akkwisti tal-Eurosistema (EPCO) sal-31 ta' Diċembru 2019. Fis-7 ta' Jannar 2015, il-Kunsill Governattiv ħatar lill-Banque centrale du Lussemburgu biex jospita l-EPCO għal dan il-perijodu.

                  (2)

                  Minbarra l-banek ċentrali nazzjonali, l-awtoritajiet nazzjonali tal-Istati Membri, kif ukoll istituzzjonijiet u korpi oħrajn tal-Unjoni, jew organizzazzjonijiet internazzjonali jista' wkoll ikollhom interess li jipparteċipaw f'attivitajiet tal-EPCO u fil-proċeduri tiegħu ta' sejħiet għall-offerti konġunti. Dik il-parteċipazzjoni għandha ssir taħt il-kundizzjonijiet deċiżji mill-Kunsill Governattiv. Dawk il-kundizzjonijiet għandhom ikunu simili għall-kundizzjonijiet applikabbli għall-banek ċentrali.

                  (3)

                  Fit-13 ta' Novembru 2014, il-Kunsill Governattiv adotta Linja Gwida dwar l-akkwist ta' karti tal-flus tal-euro (1). Barra minn hekk, il-leġiżlazzjoni tal-Unjoni dwar l-akkwisti ġiet irriveduta permezz tad-Direttiva 2014/24/UE tal-Parlament Ewropew u tal-Kunsill (2), li tippromwovi l-akkwist konġunt ta' oġġetti u servizzi u l-użu ta' ċerti tekniċi ta' xiri ċentralizzat. Il-Kunsill Governattiv jimmira li jibbenefika mil-leġiżlazzjoni aġġornata billi jrawwem parteċipazzjoni f'akkwisti konġunti.

                  (4)

                  L-identifikazzjoni u l-valutazzjoni ta' każijiet potenzjali għal akkwisti konġunti tingħata prijorità fi ħdan il-lista ta' kompiti tal-EPCO, u l-irtirar minn akkwisti konġunti huwa soġġett għal skadenzi ddefiniti minn qabel.

                  (5)

                  Sabiex il-proċeduri baġitarji tal-EPCO jsiru aktar effiċjenti u sabiex jingħata appoġġ għal sforzi addizzjonali fil-kuntest tat-tmexxija ta' akkwisti konġunti, fis-7 ta' Jannar 2015, il-Kunsill Governattiv approva l-użu ta' envelopp finanzjarju sabiex ikopri baġit fuq medda ta' snin. Il-Kunsill Governattiv immodifika wkoll l-ippjanar tal-akkwisti sabiex dan isir aktar flessibbli, billi l-EPCO jibda jħejji pjan ta' akkwisti rikorrenti li jkun soġġett għall-approvazzjoni tal-Kunsill Governattiv kull sena.

                  (6)

                  L-effettività u l-effiċjenza tal-EPCO għandhom jiġu evalwati qabel it-tmiem tal-mandat tiegħu.

                  (7)

                  Għaldaqstant, id-Deċiżjoni BĊE/2008/17 (3) għandha tiġi emendata f'dan is-sens,

            ADOTTA DIN ID-DEĊIŻJONI:
      Artikolu 1
      Emendi għad- Deċiżjoni BĊE/2008/17
      Id-Deċizjoni BĊE/2008/17 hija emendata kif ġej:

                  1.

                  L-Artikolu 2 paragrafu 3 huwa mibdul b'dan li ġej:
                  “3.   Din id-Deċiżjoni hija mingħajr preġudizzju għal-Linja Gwida (UE) 2015/280 tal-Bank Ċentrali Ewropew (*).

                     (*)  Linja Gwida (UE) 2015/280 tal-Bank Ċentrali Ewropew tat-13 ta' Novembru 2014 dwar l-istabbiliment ta' Sistema ta' Produzzjoni u Akkwisti tal-Eurosistema (BĊE/2008/17) (ĠU L 47, 20.2.2015, p. 29).”;"

                  2.

                  fl-Artikolu 3, il-paragrafu 1 huwa ssostitwit b'dan li ġej:
                  “1.   L-EPCO għandu jwettaq il-kompiti bażiċi kollha li ġejjin:

                              (a)

                              identifika każijiet potenzjali għal akkwisti konġunti li jaqgħu fl-ambitu ta' din id-Deċiżjoni, jew barra minnu, fuq il-bażi tal-ħtiġiet ta' akkwisti li l-banek ċentrali jindirizzaw lill-EPCO;

                              (b)

                              iħejji u jaġġorna kif meħtieġ pjan annwali għall-akkwisti għal proċeduri ta' sejħiet għall-offerti konġunti bbażati fuq valutazzjoni deskritta taħt il-punt (a);

                              (c)

                              iħejji rekwiżiti komuni b'kooperazzjoni mal-banek ċentrali li jipparteċipaw fi proċedura konġunta ta' sejħa għall-offerti;

                              (d)

                              jgħin lill-banek ċentrali fil-proċeduri konġunti ta' sejħiet għall-offerti;

                              (e)

                              jgħin lill-banek ċentrali f'akkwisti relatati ma' proġetti komuni tas-Sistema Ewropea ta' Banek Ċentrali, jekk jintalab biex jagħmel dan mill-bank jew banek ċentrali li jmexxu l-proġett;

                        L-EPCO jista' jwettaq ukoll kompiti oħrajn minbarra dawk speċifikati iktar 'il fuq, b'mod partikolari sabiex jiffaċilita l-adozzjoni tal-aqwa prattiċi għall-akkwisti fi ħdan l-Eurosistema u sabiex jiżviluppa l-infrastruttura (eż. il-ħiliet, l-għodod funzjonali, sistemi tal-informazzjoni, proċessi) meħtieġa għall-akkwisti konġunti.”;

                  3.

                  fl-Artikolu 3, il-paragrafu 4 huwa ssostitwit b'dan li ġej:
                  “4.   Il-bank ċentrali għandhom jiffinanzjaw il-baġit tal-EPCO skont ir-regoli adottati mill-Kunsill Governattiv, li jista' jkun ibbażat fuq envelopp finanzjarju li jkopri bosta snin jew proposta ta' baġit annwali, u jista' jinkludi inċentivi li jippromwovu t-tmexxija ta' proġetti konġunti ta' akkwisti.”;

                  4.

                  fl-Artikolu 3, il-paragrafu 7 huwa ssostitwit b'dan li ġej:
                  “7.   Il-Kumitat ta' Tmexxija tal-EPCO għandu jwettaq valutazzjoni tal-effettività u l-effiċjenza tal-attivitajiet tal-EPCO fiż-żmien propizju qabel it-tmiem tal-mandat tiegħu. Fuq il-bażi ta' din l-evalwazzjoni, il-Kunsill Governattiv għandu jiddeċiedi jekk huwiex meħtieġ li jorganizza proċedura ta' għażla biex jagħżel bank ċentrali ospitanti ġdid.”;

                  5.

                  fl-Artikolu 4, il-paragrafu 2 huwa ssostitwit b'dan li ġej:
                  “2.   Wara li jiġi identifikat każ potenzjali għal akkwist konġunti, l-EPCO għandu jistieden lill-banek ċentrali biex jieħdu sehem fil-proċedura konġunta ta' sejħiet għall-offerti. Il-banek ċentrali għandhom jinfurmaw lill-EPCO fiż-żmien opportun jekk għandhomx il-ħsieb li jieħdu sehem fil-proċedura konġunta ta' sejħiet għall-offerti u, jekk dan ikun il-każ, għandhom jikkomunikaw il-ħtiġijiet tal-ħidma tagħhom lill-EPCO. Meta l-pubblikazzjoni ta' avviż ta' kuntratt ma tkunx meħtieġa, bank ċentrali jista' jirtira milli jipparteċipa f'akkwist konġunt sakemm jikkommetti formalment li jipparteċipa. Meta tkun meħtieġa l-pubblikazzjoni ta' avviż ta' kuntratt, bank ċentrali jista' jirtira milli jipparteċipa f'kull ħin qabel il-pubblikazzjoni tal-avviż tal-kuntratt.”;

                  6.

                  fl-Artikolu 4, il-paragrafu 3 huwa ssostitwit b'dan li ġej:
                  “3.   Kull sena l-EPCO għandu jissottometti pjan ta' akkwisti aġġornat għal proċeduri konġunti t'a sejħiet għall-offerti, inklużi l-ismijiet tal-banek ċentrali li jmexxu, lill-Kunsill Governattiv għal approvazzjoni. Il-Kunsill Governattiv għandu jadotta d-deċiżjoni tiegħu dwar il-pjan ta' akkwisti u l-implimentazzjoni tiegħu wara konsultazzjoni mal-Kumitat ta' Tmexxija tal-EPCO.”;

                  7.

                  L-Artikolu 5 huwa mibdul b'dan li ġej:
                  “Artikolu 5
                  Parteċipazzjoni ta' istituzzjonijiet oħrajn
                  Il-Kunsill Governattiv jista' jistieden lill-banek ċentrali nazzjonali tal-Istati Membri li għadhom ma adottawx l-euro biex jieħdu sehem fl-attivitajiet tal-EPCO u fil-proċeduri konġunti ta' sejħiet għall-offerti taħt l-istess kundizzjonijiet bħal dawk applikabbli għall-banek ċentrali tal-Eurosistema. Barra minn hekk, il-Kunsill Governattiv jista' jistieden lill-awtoritajiet nazzjonali tal-Istati Membri, istituzzjonijiet u l-korpi tal-Unjoni jew organizzazzjonijiet internazzjonali biex jipparteċipaw fl-attivitajiet tal-EPCO u fi proċeduri konġunti ta' sejħiet għall-offerti taħt il-kundizzjonijiet stipulati mill-Kunsill Governattiv fl-istedina. Kull stedina ta' din ix-xorta għandha tkun limitata għall-akkwist konġunt ta' oġġetti u servizzi sabiex jiġu ssodisfati ħtiġijiet li huma komuni għall-banek ċentrali u l-entitajiet mistiedna u l-kundizzjonijiet għandhom ikunu simili għal dawk li japplikaw għall-banek ċentrali tal-Ewrosistema.”.

            Artikolu 2
      Dispożizzjonijiet finali
      Din id-Deċizjoni għandha tidħol fis-seħħ fit-tielet jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.

         Magħmul fi Frankfurt am Main, it-23 ta' Diċembru 2015.

               Il-President tal-BĊE

            Mario DRAGHI

         (1)  Linja Gwida (UE) 2015/280 tal-Bank Ċentrali Ewropew tat-13 ta' Novembru 2014 dwar l-istabbiliment tas-Sistema ta' Produzzjoni u Akkwisti tal-Eurosistema (BĊE/2014/44) (ĠU L 47, 20.2.2015, p. 29).

         (2)  Direttiva 2014/24/UE tal-Parlament Ewropew u tal-Kunsill tas-26 ta' Frar 2014 dwar l-akkwist pubbliku u li tħassar id-Direttiva 2004/18/KE (ĠU L 94, 28.3.2014, p. 65).

         (3)  Deċiżjoni BĊE/2008/17 tas-17 ta' Novembru 2008 li twaqqaf il-qafas għall-akkwist konġunt tal-Ewrosistema (ĠU L 319, 29.11.2008, p. 76).


title: Deċiżjoni Nru 207 tas- 7 ta' April 2006 dwar l-interpretazzjoni ta' l-Artikolu 76 u l-Artikolu 79 (3) tar-Regolament (KEE) Nru 1408/71 u ta' l-Artikolu 10 (1) tar-Regolament (KEE) Nru 574/72 dwar id-duplikazzjoni tal-benefiċċji u allowances tal-familji Test b'rilevanza għaż-ŻEE.

text:
               8.5.2007

               MT

               Il-Ġurnal Uffiċjali ta’ l-Unjoni Ewropea

               942

         DEĊIŻJONI Nru 207
   tas-7 ta' April 2006
   dwar l-interpretazzjoni ta' l-Artikolu 76 u l-Artikolu 79 (3) tar-Regolament (KEE) Nru 1408/71 u ta' l-Artikolu 10 (1) tar-Regolament (KEE) Nru 574/72 dwar id-duplikazzjoni tal-benefiċċji u allowances tal-familji
   (Test b'rilevanza għaż-ŻEE u għall-Ftehim ta' bejn l-UE u l-Iżvizzera)
   (2006/442/KE)
   IL-KUMMISSJONI AMMINISTRATTIVA TAL-KOMUNITAJIET EWROPEJ GĦAS-SIGURTÀ SOĊJALI TAL-ĦADDIEMA MIGRANTI
   Wara li kkunsidrat l-Artikolu 81(a) tar-Regolament tal-Kunsill (KEE) Nru 1408/71 dwar l-applikazzjoni ta' iskemi ta' sigurtà soċjali għall-persuni impjegati, għall-persuni li jaħdmu għal rashom u għall-membri tal-familji tagħhom li jiċċaqilqu minn post għall-ieħor fi ħdan il-Komunità (1), li permezz tiegħu hija għandha r-responsabilità li tittratta kull kwistjoni amministrattiva li għandha x'taqsam ma' l-applikazzjoni tar-Regolament (KE) Nru 1408/71 u Regolamenti ulterjuri,
   Wara li kkunsidrat l-Artikoli 76 u 79 (3) ta' l-imsemmi Regolament u l-Artikolu 10 (1) tar-Regolament tal-Kunsill (KEE) Nru 574/72 tal-21 ta' Marzu 1972 (2).
   Billi:

               1)

               Huwa essenzjali li jkun magħruf l-ambitu tal-benefiċċji u allowances tal-familija li huma pagabbli “ghal xogħol li jkun qieghed isir” jew “bis-saħħa li titwettaq attività professjonali jew kummerċjali” li tinsab fl-Artikolu 76 u 79 (3) tar-Regolament (KEE) Nru 1408/71;

               2)

               Meta l-benefiċċji tal-familja huma pagabbli lil żewġ persuni differenti matul l-istess perjodu lill-istess membru tal-familja taħt il-leġiżlazzjoni ta' Stat wieħed u wkoll taħt il-leġiżlazzjoni ta' l-Istat fit-territorju li fih il-membri tal-familja jkunu qegħdin joqogħdu, l-intitolament tal-benefiċċji tal-familja jew l-allowances tal-familja taħt il-leġiżlazzjoni ta' l-ewwel Stat għandhom jiġu sospiżi, sa l-ammont tal-benefiċċji tal-familja li hemm provdut dwarhom bil-leġiżlazzjoni ta' l-aħħar Stat, taht l-Artikolu 76 tar-Regolament (KEE) Nru 1408/71 jekk il-benefiċċji tal-familja huma pagabbli “ghal xogħol li jkun qieghed isir” taħt il-leġiżlazzjoni ta' l-aħħar Stat. L-Artikolu 79 (3) tar-Regolament (KEE) Nru 1408/71 fih dispożizzjoni simili dwar il-benefiċċji għal pensjonanti u l-orfni;

               3)

               L-Artikolu 76 u l-Artikolu 79 (3) tar-Regolament (KEE) Nru 1408/71 ma jiddistingwux bejn benefiċċji jew allowances pagabbli ghal xogħol jew xi attività professjonali jew kummerċjali mhux bi hlas u dawk pagabbli ghal xogħol jew attività professjonali jew kummerċjali bi ħlas;

               4)

               Barra minn hekk, il-leġiżlazzjonijiet ta' ċerti Stati Membri jipprovdu dwar perjodi ta' sospensjoni jew interruzzjoni tax-xogħol attwali jew attività professjonali jew min]abba f'vaganzi, qgħad, inkapaċità temporanja għal xogħol, azzjonijiet industrijali jew lock-outs, li għandhom jiġu ttrattati jew bħala perjodi ta' xogħol jew attività professjonali jew kummerċjali għall-akkwist ta' l-intitolament ghal-benefiċċji tal-familja jew allowances tal-familja jew għandhom jitqiesu bħala perjodi ta' inattività li jaghtu lok, fejn xieraq, jew per se jew bħala riżultat tax-xogħol jew attività professjonali jew kummerċjali ta' qabel, għall-ħlas ta' benefiċċji tal-familja jew allowances tal-familja;

               5)

               Sabiex tiġi evitata kull inċertezza jew differenza fl-interpretazzjoni, huwa essenzjali li jiġi definit l-ambitu tal-frazijiet “xogħol li jkun qieghed isir” u “titwettaq attività professjonali jew kummerċjali”;

               6)

               Huwa wkoll essenzjali li jintgħaraf l-ambitu tal-frazi “attività professjonali jew kummerċjali” kif imsemmija fl-Artikolu 10 (1) tar-Regolament (KEE) Nru 574/72 tal-21 ta' Marzu 1972;

               7)

               Jekk il-benefiċċji tal-familja huma pagabbli lil żewġ persuni differenti matul l-istess perjodu għall-istess membru tal-familja taħt il-leġiżlazzjoni ta' Stat wieħed kif ukoll taħt il-leġiżlazzjoni ta' Stat ieħor li skondu l-akkwist tad-dritt tal-benefiċċji mhix soġġetta għal kundizzjonijiet li jirregolaw l-assigurazzjoni, l-impjieg jew l-impjieg ta' persuni għal rashom, l-intitolament ghal-benefiċċji tal-familja taht il-leġiżlazzjoni ta' l-ewwel Stat għandhatkun sospiża, sa l-ammont tal-benefiċċji tal-familja li hemm provdut dwarhom mil-leġiżlazzjoni ta' l-aħħar Stat, skond l-Artikolu 10 (1) (b) (i) tar-Regolament (KEE) Nru 574/72 meta attività professjonali jew kummerċjali issir fl-aħħar Stat. L-Artikolu 10 (1) (b) (ii) tar-Regolament (KEE) Nru 574/72 fih dispożizzjoni simili dwar il-benefiċċji għal pensjonanti u l-orfni;

               8)

               Fil-kwistjoni tad-duplikazzjoni tal-benefiċċji tal-familji jew allowances, l-għan ta' l-Artikolu 10 (1) huwa li jgħaddi lil il-konformita' ma' xi attività professjonali jew kummerċjali fi Stat Membru fejn l-intitolament għal benefiċċji jew allowances tal-familja ma jirriżultax minn konformita' ma' dik l-attività l-istess effett bħal fi Stati Membri fejn dan l-intitolament jinħoloq minn konformita' ma' attività bħal dik. L-Artikoli 76 u 79 (3) tar-Regolament (KEE) Nru 1408/71 u l-Artikolu 10 (1) tar-Regolament (KEE) Nru 574/72 għandhom jiġu interpretati bl-istess mod;

               9)

               F'każ fejn l-istatus ta' ħaddiem ta' impjieg attiv ġie sospiż minħabba l-leave mhux imħallas ta' din il-persuna wara t-twelid ta' tarbija u għall-għan li titrabba din it-tarbija, il-Qorti tal-Ġustizzja tal-Komunitajiet Ewropej irreferiet għall-Artikolu 73 tar-Regolament (KEE) 1408/71 flimkien ma' l-Artikolu 13 (2) (a) tar-Regolament (KEE) 1408/71 (3). Dan il-leave mhux imħallas għandu għalhekk jiġi kwalifikat ukoll bħala li jwettaq xogħol jew attività professjonali jew kummerċjali għall-għanijiet ta' l-Artikolu 76 u 79 (3) tar-Regolament (KEE) 1408/71 u kif ukoll għall-għanijiet ta' l-Artikolu 10 (1) tar-Regolament (KEE) 574/72. F'dan il-kuntest il-Qorti tenniet li d-dispożizzjonijiet imsemmija hawn qabel jistgħu biss japplikaw sakemm il-persuna konċernata jkollha l-istatus ta' persuna impjegata jew impjegata għal rasha fil-kuntest tat-tifsira ta' l-Artikolu 1 (a) tar-Regolament (KEE) 1408/71 li jitlob li l-persuna konċernata hija koperta ta' l-anqas f'fergħa waħda ta' sigurtà soċjali. Dan jeskludi lil persuni li jkunu fuq leave mhux imħallas li m'għadhom koperti bl-ebda skema ta' sigurtà soċjali ta' l-Istat Membru rilevanti;

               10)

               Jista' jkun hemm biss lista mhux eżawrjenti ta' każijiet fejn matul perjodu ta' leave persuna tkun meqjusa li tkun qegħda teżerċita xogħol jew attività professjonali jew kummerċjali minħabba l-varjetà ta' sistemi ta' leave mhux imħallas fl-Istati Membri u bidliet dejjem ghaddejin fil-leġiżlazzjoni nazzjonali. Għalhekk mhux xieraq li jiġu definiti l-każijiet kollha li fihom dan il-leave mhux imħallas huwa ekwivalenti għal xogħol jew attività professjonali jew kummerċjali u dawk fejn ir-rabta mill-qrib meħtieġa għal attività bi qligħ ma teżistix.
               Wara deliberazzjoni fid-dawl tal-kondizzjonijiet stipulati fl-Artikolu 80 (3) tar-Regolament (KEE) Nru 1408/71,

         IDDEĊIDIET KIF ĠEJ:

               1.

               Għall-għanijiet ta' l-Artikolu 76 u l-Artikolu 79 (3) tar-Regolament (KEE) Nru 1408/71, il-benefiċċji tal-familja u allowances tal-familija għandhom jitqiesu bħala li huma pagabbli “ghal xogħol li jkun qieghed isir” jew “bis-saħħa li titwettaq attività professjonali jew kummerċjali” b'mod partikolari:

                           (a)

                           bit-twettiq fil-fatt ta' xogħol jew ta' attività professjonali jew kummerċjali sew jekk imħallsa sew jekk le; u wkoll

                           (b)

                           matul kwalunkwe perjodu ta' sospensjoni temporanja ta' xogħol jew attività professjonali jew kummerċjali bhal dawk

                                       (i)

                                       b'riżultat ta' mard, maternita', aċċident fuq ix-xogħol, marda fuq ix-xogħol jew qgħad, sakemm il-pagi jew il-benefiċċji, minbarra l-pensjonijiet, huma pagabbli fir-rigward ta' dawn il-kontinġenzi; jew

                                       (ii)

                                       matul il-leave imħallas, strajk jew lock-out; jew

                                       (iii)

                                       matul leave mhux imħallas għat-trobbija tat-tfal, sakemm dan il-leave jitqies ekwivalenti għal dak ix-xogħol jew attività professjonali jew kummerċjali skond il-leġiżlazzjoni rilevanti.

               2.

               Għal għanijiet ta' l-Artikolu 10 (1) tar-Regolament (KEE) Nru 574/72 għandu jitqies bħala “twettiq ta' attività professjonali jew kummerċjali” b'mod partikolari:

                           (a)

                           l-eżerċizzji attwali ta' kull attività professjonali jew kummerċjali, sew jekk imħallsa sew jekk le; u wkoll

                           (b)

                           is-sospensjoni temporanja ta' attività professjonali jew kummerċjali bhal dik

                                       (i)

                                       b'riżultat ta' mard, tqala, aċċident fuq ix-xogħol, marda fuq ix-xogħol jew qgħad, sakemm il-paga jew il-benefiċċji, minbarra il-pensjonijiet, huma pagabbli fir-rigward ta' dawn il-kontinġenzi; jew

                                       (ii)

                                       matul il-leave imħallas, strajk jew lock-out; jew

                                       (iii)

                                       matul leave mhux imħallas għat-trobbija tat-tfal, sakemm dan il-leave jitqies ekwivalenti għal tali attività professjonali jew kummerċjali skond il-leġiżlazzjoni rilevanti.

               3.

               Din id-Deċiżjoni għandha tissostitwixxi d-Deċiżjoni Nru 119 ta' l-24 ta' Frar 1983. Din ser tidħol fis-seħħ fl-ewwel jum wara l-pubblikazzjoni tagħha fil-Ġurnal Uffiċjali ta' l-Unjoni Ewropea.

            Il-President tal-Kummissjoni Amministrattiva

         Bernhard SPIEGEL

      (1)  ĠU L 149, 5.7.1971, p. 2. Regolament kif l-aħħar emendat bir-Regolament (KE) Nru 629/2006 tal-Parlament Ewropew u tal-Kunsill (ĠU L 114, 27.4.2006, p. 1).

      (2)  ĠU L 74, 27.3.1972, p. 1. Regolament kif l-aħħar emendat bir-Regolament (KE) Nru 629/2006.

      (3)  Sentenza tas-7 ta' Ġunju 2005 fil-każ C-543/03, “Dodl and Oberhollenzer/Tiroler Gebietskrankenkasse”.


title: Deċiżjoni tal-Kunsill 2012/711/PESK tad- 19 ta’ Novembru 2012 dwar appoġġ għall-attivitajiet tal-Unjoni sabiex issir promozzjoni, fost pajjiżi terzi, tal-kontroll tal-esportazzjoni ta’ armi u tal-prinċipji u l-kriterji tal-Pożizzjoni Komuni 2008/944/PESK

text:
               20.11.2012

               MT

               Il-Ġurnal Uffiċjali tal-Unjoni Ewropea

               L 321/62

         DEĊIŻJONI TAL-KUNSILL 2012/711/PESK
   tad-19 ta’ Novembru 2012
   dwar appoġġ għall-attivitajiet tal-Unjoni sabiex issir promozzjoni, fost pajjiżi terzi, tal-kontroll tal-esportazzjoni ta’ armi u tal-prinċipji u l-kriterji tal-Pożizzjoni Komuni 2008/944/PESK
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, b’mod partikolari l-Artikoli 26(2) u 31(1) tiegħu,
   Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà,
   Billi:

               (1)

               L-Istrateġija Ewropea ta’ Sigurtà adottata minn Kapijiet ta’ Stat u Gvern fit-12 ta’ Diċembru 2003 tiddeskrivi ħames sfidi ewlenin li jridu jiġu indirizzati mill-Unjoni fl-ambjent ta’ wara l-Gwerra Bierda: it-terroriżmu, il-proliferazzjoni tal-armi ta’ qerda massiva, il-konflitti reġjonali, il-falliment tal-Istat u l-kriminalità organizzata. Il-konsegwenzi taċ-ċirkolazzjoni mhux ikkontrollata ta’ armi konvenzjonali huma ċentrali għal erba’ minn dawn il-ħames sfidi. L-Istrateġija tissottolinja l-importanza ta’ kontrolli ta’ esportazzjoni biex tiġi kkontrolata l-proliferazzjoni.

               (2)

               Fil-5 ta’ Ġunju 1998, l-Unjoni adottat Kodiċi ta’ Kondotta dwar l-Esportazzjoni tal-Armi li huwa politikament vinkolanti u li jistabbilixxi kriterji komuni biex jiġi regolat il-kummerċ legali tal-armi konvenzjonali. Il-Kodiċi ġie aġġornat regolarment.

               (3)

               L-Istrateġija tal-UE għall-ġlieda kontra l-akkumulazzjoni u traffikar illeċiti ta’ armi żgħar u armamenti ħfief (SALW) u l-munizzjon tagħhom, adottata mill-Kunsill Ewropew fil-15 u fis-16 ta’ Diċembru 2005, tipprevedi li l-Unjoni, kemm f’livell reġjonali kif ukoll f’livell internazzjonali, tappoġġa t-tisħiħ tal-kontrolli fuq l-esportazzjoni u l-promozzjoni tal-kriterji tal-Kodiċi ta’ Kondotta dwar l-Esportazzjoni ta’ Armi billi, inter alia, tgħin lil pajjiżi terzi jabbozzaw leġislazzjoni nazzjonali rilevanti u tippromwovi miżuri għat-titjib tat-trasparenza.

               (4)

               Il-Kodiċi ta’ Kondotta dwar l-Esportazzjoni ta’ Armi ġie sostitwit fit-8 ta’ Diċembru 2008 bil-Pożizzjoni Komuni tal-Kunsill 2008/944/PESK (1) li hija legalment vinkolanti u li tipprovdi regoli komuni li jirregolaw il-kontroll tal-esportazzjoni ta’ teknoloġija u tagħmir militari. Il-Pożizzjoni Komuni 2008/944/PESK tistabbilixxi tmien kriterji li fuqhom għandhom jiġu vvalutati l-applikazzjonijiet għall-esportazzjoni ta’ armi konvenzjonali. Hija tinkludi wkoll mekkaniżmu ta’ notifika u konsultazzjoni għal ċaħdiet ta’ esportazzjoni tal-armi, u miżuri ta’ trasparenza bħall-pubblikazzjoni annwali ta’ rapport annwali tal-UE dwar l-esportazzjoni tal-armi.

               (5)

               F’konformità mal-Artikolu 7 tal-Pożizzjoni Komuni 2008/944/PESK u sabiex tiġi mmassimizzata l-effikaċja tal-Pożizzjoni Komuni, l-Istati Membri qablu li jaħdmu fi ħdan il-qafas tal-Politika Estera u ta’ Sigurtà Komuni (PESK) biex jirrinfurzaw il-kooperazzjoni tagħhom u jippromwovu l-konverġenza tagħhom fil-qasam tal-esportazzjoni ta’ teknoloġija u tagħmir militari. Il-prinċipji u l-kriterji tal-Pożizzjoni Komuni 2008/944/PESK ġew appoġġati uffiċjalment minn diversi pajjiżi terzi.

               (6)

               L-Artikolu 11 tal-Pożizzjoni Komuni 2008/944/PESK jistipula li l-Istati Membri għandhom jagħmlu ħilithom kollha biex jinkoraġġixxu Stati oħra li jesportaw l-armi biex japplikaw il-kriterji kontenuti fil-Pożizzjoni Komuni.

               (7)

               L-Unjoni u l-Istati Membri tagħha huma marbuta bil-kunfidenzjalità fl-iskambju ta’ informazzjoni tagħhom dwar il-politika ta’ esportazzjoni tal-armi, b’mod partikolari ma pajjiżi terzi benefiċjarji.

               (8)

               Fis-6 ta’ Diċembru 2006, l-Assemblea Ġenerali tan-Nazzjonijet Uniti (NU), bl-appoġġ tal-Istati Membri kollha tal-Unjoni Ewropea, adottat ir-Riżoluzzjoni 61/89, intitolata “Lejn trattat dwar il-kummerċ tal-armi: l-istabbiliment ta’ standards internazzjonali komuni għall-importazzjoni, l-esportazzjoni u t-trasferiment ta’ armi konvenzjonali’, biex b’hekk tat bidu b’mod formali għall-proċess tan-NU għan-negozjati ta’ Trattat dwar il-Kummerċ tal-Armi.

               (9)

               Fit-12 ta’ Jannar 2010, l-Assemblea Ġenerali tan-NU, bl-appoġġ tal-Istati Membri kollha tal-Unjoni Ewropea, adottat ir-Riżoluzzjoni 64/48, intitolata “It-Trattat dwar il-Kummerċ tal-Armi”, filwaqt li sejħet il-Konferenza tan-NU dwar it-Trattat dwar il-Kummerċ tal-Armi biex tiltaqa’ għal erba’ ġimgħat konsekuttivi fl-2012 biex telabora strument legalment vinkolanti dwar standards internazzjonali komuni li jkunu l-ogħla possibbli għat-trasferiment tal-armi konvenzjonali.

               (10)

               Waqt li l-Konferenza tan-NU dwar it-Trattat dwar il-Kummerċ tal-Armi ta’ Lulju 2012 ma rnexxiliex tlħaq qbil dwar it-test finali tat-Trattat, hija madankollu għamlet progress konsiderevoli kif rifless fl-abbozz ta’ test tat-Trattat ippreżentat mill-Presidenza tal-Konferenza tas-26 ta’ Lulju 2012. L-Unjoni tappoġġa bis-sħiħ it-tlestija rapida tan-negozjati lejn il-bidu tal-2013 billi sejħet Konferenza iqsar finali tan-NU dwar it-Trattat dwar il-Kmmerċ tal-Armi taħt l-istess regoli bħal dawk segwiti fl-ewwel Konferenza, sabiex tikkonkludi n-negozjati dwar it-Trattat abbażi tal-abbozz ta’ test tal-Presidenza tas-26 ta’ Lulju 2012.

               (11)

               Il-Kunsill adotta, fl-2005, 2006, 2007, 2010 u 2012, konklużjonijiet b’appoġġ għan-negozjat ta’ Trattat dwar il-Kummerċ tal-Armi, li jissottolinja l-importanza tal-kooperazzjoni f’dan il-proċess ma’ Stati oħra u organizzazzjonijiet reġjonali oħra.

               (12)

               Fis-17 ta’ Marzu 2008, il-Kunsill adotta l-Azzjoni Konġunta tal-Kunsill 2008/230/PESK dwar appoġġ għall-attivitajiet tal-Unjoni sabiex issir promozzjoni tal-kontroll ta’ armi għall-esportazzjoni u l-prinċipji u l-kriterji tal-Kodiċi ta’ Kondotta tal-UE dwar l-Esportazzjoni tal-Armi bejn pajjiżi terzi (2). Fil-qafas tal-Azzjoni Konġunta, ġiet organizzata serje ta’ erba’ seminars reġjonali għall-pajjiżi tal-Ewropa tax-Xlokk, tal-Ewropa tal-Lvant u l-Kawkasu tan-Nofsinhar, u tal-Afrika ta’ Fuq.

               (13)

               Fit-22 ta’ Diċembru 2009, il-Kunsill adotta d-Deċiżjoni 2009/1012/PESK dwar appoġġ għall-attivitajiet tal-UE għall-promozzjoni tal-kontroll tal-esportazzjoni ta’ armi u l-prinċipji u l-kriterji tal-Pożizzjoni Komuni 2008/944/PESK fost pajjiżi terzi (3). Fil-qafas tad-Deċiżjoni 2009/1012/PESK, ġiet organizzata serje ta’ ħames seminars reġjonali għall-pajjiżi tal-Ewropa tax-Xlokk, l-Ewropa tal-Lvant u l-Kawkasu tan-Nofsinhar, u għall-Afrika ta’ Fuq. Id-Deċiżjoni 2009/1012/PESK ipprevediet ukoll l-organizzazzjoni ta’ erba’ żjarat ta’ studju għall-pajjiżi kandidati tal-UE, ospitati mill-Istati Membri.

               (14)

               Matul l-aħħar snin, l-Unjoni pprovdiet assistenza biex jitjiebu l-kontrolli fuq l-esportazzjoni tal-merkanzija b’użu doppju f’pajjiżi terzi, fil-qafas ta’ proġetti mwettqa taħt strumenti finanzjarji tal-UE barra l-baġit tal-PESK.

               (15)

               L-Uffiċċju Federali Ġermaniż tal-Ekonomija u l-Kontroll tal-Esportazzjoni (minn hawn ’il quddiem “BAFA”) ġie fdat mill-Kunsill bl-implimentazzjoni teknika tad-Deċiżjoni 2009/1012/PESK u f’Jannar 2012 iffinalizza b’suċċess l-organizzazzjoni tal-attivitajiet kollha previsti fiha. Il-BAFA ġie identifikat bħala aġenzija ta’ implimentazzjoni tal-proġetti ffinanzjati mill-UE għall-kontrolli tal-esportazzjoni tal-merkanzija b’użu doppju taħt l-Istrument għall-Istabbiltà. Fuq dan l-isfond, l-għażla tal-BAFA bħala l-aġenzija ta’ implimentazzjoni ta’ attivitajiet tal-Unjoni fil-qasam tal-kontroll tal-esportazzjoni hija ġustifikata mill-esperjenza stabbilita, kwalifiki u ħila esperta meħtieġa tiegħu relatati mal-implimentazzjoni tal-acquis rilevanti tal-Unjoni u l-promozzjoni tiegħu fir-rigward ta’ pajjiżi terzi u ser isaħħaħ il-kontinwità u l-koerenza ġenerali tal-assistenza tal-Unjoni f’dan il-qasam,

         ADOTTA DIN ID-DEĊIŻJONI:
   Artikolu 1
   1.   Għall-fini tal-promozzjoni tal-paċi u s-sigurtà u f’konformità mal-Istrateġija ta’ Sigurtà tagħha, l-Unjoni għandha ssegwi l-objettivi li ġejjin:

               (a)

               il-promozzjoni ta’ kontrolli mtejba fuq l-esportazzjoni tal-armi minn pajjiżi terzi f’konformità mal-prinċipji stabbiliti fil-Pożizzjoni Komuni 2008/944/PESK, u t-tiftix ta’ komplementarjetà u sinerġiji mal-proġetti ta’ assistenza tal-Unjoni fil-qasam tal-kontrolli fuq l-esportazzjoni tal-merkanzija b’użu doppju;

               (b)

               l-appoġġ għal sforzi ta’ pajjiżi terzi f’livell nazzjonali u reġjonali biex il-kummerċ tal-armi konvenzjonali jkun aktar responsabbli u trasparenti.

         2.   L-Unjoni għandha ssegwi l-objettivi msemmija fil-paragrafu 1 permezz tal-attivitajiet proġettwali li ġejjin:

               (a)

               tkomplija tal-promozzjoni, fost il-pajjiżi terzi, tal-kriterji u l-prinċipji tal-Pożizzjoni Komuni 2008/944/PESK, abbażi tal-kisbiet li saru permezz tal-implimentazzjoni tad-Deċiżjoni 2009/1012/PESK u l-Azzjoni Konġunta 2008/230/PESK;

               (b)

               assistenza għal pajjiżi terzi fl-abbozzar, l-aġġornar u l-implimentazzjoni, kif ikun meħtieġ, ta’ miżuri leġislattivi u amministrattivi rilevanti li jimmiraw biex jistabbilixxu ta’ sistema effettiva tal-kontrolli fuq l-esportazzjoni ta’ armi konvenzjonali;

               (c)

               assistenza għal pajjiżi fit-taħriġ ta’ uffiċjali tal-liċenzjar u l-infurzar biex tiġi żgurata implimentazzjoni u infurzar adegwati tal-kontrolli fuq l-esportazzjoni tal-armi;

               (d)

               promozzjoni ta’ trasparenza u responsabbiltà fil-kummerċ internazzjonali tal-armi, inkluż permezz ta’ appoġġ għall-miżuri nazzjonali u reġjonali biex jippromwovu t-trasparenza u l-iskrutinju adatt fl-esportazzjoni ta’ armi konvenzjonali;

               (e)

               inkoraġġiment lill-pajjiżi terzi biex jappoġġaw l-elaborazzjoni u l-implimentazzjoni ta’ Trattat dwar il-Kummerċ tal-Armi li jkun legalment vinkolanti u li jistabbilixxi standards komuni għall-kummerċ dinji ta’ armi konvenzjonali.

         Deskrizzjoni dettaljata tal-attivitajiet proġettwali msemmija f’dan il-paragrafu tinsab fl-Anness.
   Artikolu 2
   1.   Ir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà (minn hawn ‘il quddiem ir-“Rappreżentant Għoli”) għandu jkun responsabbli għall-implimentazzjoni ta’ din id-Deċiżjoni.
   2.   L-implimentazzjoni teknika tal-attivitajiet proġettwali msemmija fl-Artikolu 1(2) għandha ssir mill-BAFA.
   3.   Il-BAFA għandu jwettaq il-kompiti tiegħu taħt ir-responsabbiltà tar-Rappreżentant Għoli. Għal dan l-għan, ir-Rappreżentant Għoli għandu jidħol fl-arranġamenti meħtieġa mal-BAFA.
   Artikolu 3
   1.   L-ammont finanzjarju ta’ referenza għall-implimentazzjoni tal-attivitajiet proġettwali msemmija fl-Artikolu 1(2) għandu jkun ta’ EUR 1 860 000.
   2.   L-infiq iffinanzjat mill-ammont stabbilit fil-paragrafu 1 għandu jkun amministrat f’konformità mal-proċeduri u r-regoli applikabbli għall-baġit tal-Unjoni.
   3.   Il-Kummissjoni għandha tissorvelja l-amministrazzjoni tajba tal-infiq tal-ammont finanzjarju ta’ referenza msemmi fil-paragrafu 1. Għal dan il-għan, hija għandha tikkonkludi ftehim ta’ finanzjament mal-BAFA. Il-ftehim għandu jistipula li l-BAFA għandu jiżgura l-viżibbiltà tal-kontribuzzjoni tal-Unjoni, adatta skont id-daqs tagħha.
   4.   Il-Kummissjoni għandha tagħmel ħilitha biex tikkonkludi l-ftehim ta’ finanzjament imsemmi fil-paragrafu 3 malajr kemm jista’ jkun wara d-dħul fis-seħħ ta’ din id-Deċiżjoni. Hija għandha tinforma lill-Kunsill bi kwalunkwe diffikultà f’dak il-proċess u bid-data tal-konklużjoni tal-ftehim ta’ finanzjament.
   Artikolu 4
   Ir-Rappreżentant Għoli għandu jirrapporta lill-Kunsill dwar l-implimentazzjoni ta’ din id-Deċiżjoni abbażi ta’ rapporti regolari mħejjijin mill-BAFA. Dawn ir-rapporti għandhom jiffurmaw il-bażi għall-evalwazzjoni mwettqa mill-Kunsill. Il-Kummissjoni għandha tirrapporta dwar l-aspetti finanzjarji tal-implimentazzjoni tal-attivitajiet proġettwali kif msemmi fl-Artikolu 1(2).
   Artikolu 5
   Din id-Deċiżjoni għandha tidħol fis-seħħ fid-data tal-adozzjoni tagħha.
   Hija għandha tiskadi 24 xahar wara d-data tal-konklużjoni tal-ftehim ta’ finanzjament imsemmi fl-Artikolu 3(3), jew sitt xhur wara d-data tal-adozzjoni tagħha jekk ebda ftehim ta’ finanzjament ma jkun ġie konkluż f’dak il-perijodu.

      Magħmul fi Brussell, id-19 ta’ Novembru 2012.

            Għall-Kunsill

            Il-President

         C. ASHTON

      (1)  ĠU L 335, 31.12.2008, p. 99.

      (2)  ĠU L 75, 18.3.2008, p. 81.

      (3)  ĠU L 348, 29.12.2009, p. 16.

      ANNESS

         L-ATTIVITAJIET PROĠETTWALI MSEMMIJA FL-ARTIKOLU 1(2)

      1.   Objettivi

      L-objettivi ta’ din id-Deċiżjoni huma l-promozzjoni ta’ kontrolli mtejba fuq l-esportazzjoni tal-armi minn pajjiżi terzi u l-appoġġ ta’ sforzi ta’ pajjiżi terzi f’livell nazzjonali u f’livell reġjonali biex il-kummerċ internazzjonali tal-armi konvenzjonali isir aktar responsabbli u trasparenti. Dawn l-objettivi għandhom jitwettqu f’konformità mal-prinċipji stabbiliti fil-Pożizzjoni Komuni 2008/944/PESK u t-tiftix ta’ komplementarjetà u sinerġiji mal-proġetti ta’ assistenza tal-Unjoni fil-qasam tal-kontrolli fuq l-esportazzjoni tal-merkanzija b’użu doppju.
      Sabiex jinkisbu l-objettivi msemmija hawn fuq l-Unjoni għandha tkompli l-promozzjoni tal-kriterji u l-prinċipji tal-Pożizzjoni Komuni 2008/944/PESK, abbażi tal-kisbiet li saru permezz tal-implimentazzjoni tad-Deċiżjoni 2009/1012/PESK u l-Azzjoni Konġunta 2008/230/PESK. Għal dan l-għan, għandha tiġi pprovduta assistenza lill-pajjiżi terzi fl-abbozzar, l-aġġornar u l-implimentazzjoni, kif ikun meħtieġ, ta’ miżuri leġislattivi u amministrattivi rilevanti li jimmiraw biex jistabbilixxu sistema effettiva tal-kontrolli tal-esportazzjoni tal-armi konvenzjonali. Għandu jingħata appoġġ ukoll għat-taħriġ ta’ uffiċjali tal-liċenzjar u l-infurzar ta’ pajjiżi terzi responsabbli għall-implimentazzjoni u l-infurzar tal-kontrolli tal-esportazzjoni ta’ armi, u għall-miżuri nazzjonali u reġjonali biex jippromwovu t-trasparenza u l-iskrutinju adatt fl-esportazzjoni ta’ armi konvenzjonali.
      L-objettiv li l-kummerċ tal-armi konvenzjonali jsir aktar responsabbli u trasparenti ser jiġi segwit ukoll permezz tal-promozzjoni, fir-rigward ta’ pajjiżi terzi, tal-elaborazzjoni u l-implimentazzjoni ta’ Trattat dwar il-Kummerċ tal-Armi li jkun legalment vinkolanti u li jistabbilixxi standards internazzjonali komuni għall-kummerċ dinji ta’ armi konvenzjonali.
      2.   Deskrizzjoni tal-attivitajiet proġettwali

      2.1.   Objettiv tal-proġett

      Li tingħata assistenza teknika lil għadd ta’ pajjiżi terzi interessati li wrew rieda li jtejbu l-istandards u l-prattika tagħhom fil-qasam tal-kontroll tal-esportazzjonijiet ta’ teknoloġija u tagħmir militari, u biex jallinjaw l-istandards u l-prattika tagħhom ma’ dawk miftiehma u applikati mill-Istati Membri, u stabbiliti fil-Pożizzjoni Komuni 2008/944/PESK u l-Gwida għall-Utenti li takkumpanjaha.
      2.2.   Deskrizzjoni tal-proġett

      2.2.1.   Workshops Reġjonali

      Il-proġett ser jieħu l-forma ta’ mhux aktar minn tmien workshops ta’ jumejn għall-uffiċjali tal-gvern ta’ pajjiżi terzi, li jipprovdu taħriġ fl-oqsma rilevanti tal-kontrolli tal-esportazzjoni ta’ armi konvenzjonali. Il-parteċipanti fis-seminar jinkludu uffiċjali tal-gvern ta’ pajjiżi terzi, bħal uffiċjali tad-dwana u tal-infurzar, uffiċjali mill-ministeri u l-aġenziji ta’ infurzar rilevanti, rappreżentanti mill-parlamenti nazzjonali, u rappreżentanti tal-industrija u s-soċjetà ċivili. It-taħriġ ser jingħata minn esperti mill-amministrazzjonijiet nazzjonali tal-Istati Membri, rappreżentanti ta’ pajjiżi li allinjaw ruħhom mal-Pożizzjoni Komuni tal-Kunsill 2008/944/PESK, uffiċjali mill-istituzzjonijiet rilevanti tal-Unjoni, rappreżentanti tas-settur privat u tas-soċjetà ċivili.
      Il-workshops jistgħu jsiru f’pajjiż benefiċjarju jew f’post ieħor li għandu jiġi determinat f’konsultazzjoni mal-Grupp ta’ Ħidma dwar l-Esportazzjoni ta’ Armi Konvenzjonali (COARM) u mar-Rappreżentant Għoli.
      Il-workshops reġjonali ser jiġu organizzati għall-pajjiżi li ġejjin:

                  (a)

                  sa mhux aktar minn tliet workshops għall-pajjiżi tal-Ewropa tax-Xlokk;

                  (b)

                  sa mhux aktar minn tliet workshops għall-pajjiżi tal-Ewropa tal-Lvant u l-Kawkasu taħt il-Politika Ewropea tal-Viċinat;

                  (c)

                  sa mhux aktar minn żewġ workshops għall-pajjiżi Mediterranji tal-Afrika ta’ Fuq taħt il-Politika Ewropea tal-Viċinat.

            2.2.2.   Skambji tal-persunal

      Il-proġett ser jieħu l-forma ta’ mhux aktar minn sitt żjarat ta’ studju minn uffiċjali tal-gvern, tad-dwana u/jew uffiċjali tal-liċenzjar tal-Istati Membri u massimu ta’ tmien żjarat ta’ studju ta’ mhux aktar minn xahar minn uffiċjali tal-gvern u/jew uffiċjali tal-liċenzjar mill-Istati Membri lill-awtoritajiet rilevanti ta’ pajjiżi benefiċjarji.
      2.2.3.   Assistenza individwali lill-pajjiżi benefiċjarji

      Il-proġett ser jieħu l-forma ta’ mhux aktar minn għaxar workshop ta’ jumejn għall-pajjiżi benefiċjarji individwali li għalihom ser jiġu mistiedna uffiċjali tal-gvern, tal-liċenzjar u tal-infurzar mill-pajjiżi benefiċjarji. Dawn l-avvenimenti ser iseħħu preferibbilment fil-pajjiżi benefiċjarji u ser tiġi jiġi pprovdut għarfien espert mill-Istati Membri.
      2.2.4.   Portal fuq l-Internet biex jissaħħu l-kontrolli tal-esportazzjoni tal-armi f’pajjiżi terzi

      Il-proġett ser jikkonsisti fl-iżvilupp ta’ web portal aċċessibbli għall-uffiċjali tal-Istati Membri u ta’ pajjiżi terzi għall-promozzjoni tal-kontrolli tal-esportazzjoni tal-armi konformement tal-prinċipji u l-parametri tal-Pożizzjoni Komuni 2008/944/PESK. Il-web portal ser jipprovdi lill-istati benefiċjarji b’aċċess permanenti għal riżorsi tekniċi għall-implimentazzjoni u tisħiħ tal-kontrolli tagħhom fuq l-esportazzjoni ta’ armi u ser jiffaċilita l-kondiviżjoni tal-informazzjoni rilevanti dwar attivitajiet oħra ta’ komunikazzjoni esterna tal-Unjoni previsti minn din id-Deċiżjoni mal-uffiċjali ta’ pajjiżi benefiċjarji li ma setgħux jipparteċipaw direttament f’attivitajiet ta’ assistenza u komunikazzjoni esterna. Huwa ser ukoll jipprovdi informazzjoni teknika u dettaljata dwar sistemi ta’ kontrolli fuq l-esportazzjoni fl-Istati Membri u f’pajjiżi benefiċjarji li għandhom jintużaw bħala materjal ta’ appoġġ matul attivitajiet ta’ assistenza taħt din id-Deċiżjoni.
      Il-web portal ser ukoll ikun ikkomplementat minn firxa ta’ attivitajiet biex titjieb il-viżibbiltà tal- komunikazzjoni esterna tal-Unjoni u jiġi promoss allinjament mal-Pożizzjoni Komuni 2008/944/PESK. Dawn l-attivitajiet ser jinkludu l-pubblikazzjoni ta’ bullettini regolari u kampanja medjatika adatta.
      2.2.5.   Avvenimenti ta’ valutazzjoni

      Sabiex jipprovdu evalwazzjoni ta’ nofs it-term u oħra finali tal-attivitajiet taħt din id-Deċiżjoni, bil-parteċipazzjoni konġunta tal-pajjiżi benefiċjari u l-Istati Membri, ser jiġu organizzati mhux aktar minn żewġ avvenimenti ta’ jumejn fi Brussell, fil-marġni tal-laqgħat tal-COARM. Jistgħu jiġu mistiedna mhux aktar minn żewġ rappreżentanti minn kull pajjiż li jkunu inkarigati mill-kontroll tal-esportazzjoni ta’ armi biex jattendu għal dawn il-laqgħat.
      3.   Koordinazzjoni ma’ proġetti oħra ta’ assistenza tal-unjoni fil-qasam tal-kontrolli tal-esportazzjoni

      Abbażi tal-esperjenza tal-attivitajiet preċedenti ta’ komunikazzjoni esterna tal-Unjoni fil-qasam tal-kontrolli tal-esportazzjoni li jkopru kemm merkanzija b’użu doppju kif ukoll armi konvenzjonali, is-sinerġija massima u l-komplementarjetà għandhom jiġu mfittxija fl-għoti ta’ assitenza lill-pajjiżi terzi, biex jiġi żgurat li l-attivitajiet tal-Unjoni jkunu kemm jista’ jkun effikaċi u koerenti. Għal dan l-għan, għandha tinżamm il-possibbiltà għall-organizzazzjoni tal-attivitajiet imsemmija fil-punti 2.2.1 sa 2.2.4 flimkien ma’ attivitajiet oħrajn dwar kontrolli tal-esportazzjoni tal-merkanzija b’użu doppju, iffinanzjati permezz ta’ strumenti finanzjarji tal-Unjoni barra l-baġit tal-PESK. Dan għandu jsir b’rispett sħiħ għal-limitazzjonijiet legali u finanzjarji stabbiliti għall-użu ta’ strumenti finanzjarji rilevanti tal-Unjoni.
      4.   Benefiċjarji

      Il-benefiċjarji tal-attivitajiet proġettwali għandhom jinkludi uffiċjali tal-gvern, rappreżentanti tal-industrija u s-soċjetà ċivili mill-pajjiżi li ġejjin:

                  (i)

                  il-pajjiżi tal-Ewropa tax-Xlokk (l-Albanija, il-Bosnja u Ħerzegovina, il-Kroazja, l-ex Repubblika Jugoslava tal-Maċedonja, il-Montenegro u s-Serbja);

                  (ii)

                  il-pajjiżi Mediterranji tal-Afrika ta’ Fuq taħt il-Politika Ewropea tal-Viċinat (l-Alġerija, l-Eġittu, il-Libja, il-Marokk u t-Tuneżija);

                  (iii)

                  il-pajjiżi tal-Ewropa tal-Lvant u l-Kawkasu taħt il-Politika Ewropea tal-Viċinat (l-Armenja, l-Azerbajġan, il-Bjelorussja, il-Ġeorġja, ir-Repubblika tal-Moldova u l-Ukraina).

            Pajjiżi benefiċjarji speċifiċi għal kull tip ta’ attivitajiet previsti minn din id-Deċiżjoni ser jintagħżlu abbażi ta’, inter alia, il-kriterji li ġejjin:

                  —

                  l-impenn tal-pajjiż terz biex itejjeb il-kontrolli tiegħu fuq l-esportazzjoni ta’ armi konvenzjonali u jġibhom f’konformità mal-istandards tal-Unjoni;

                  —

                  ir-rilevanza tal-pajjiż terz għall-kummerċ globali tal-armi;

                  —

                  l-impatt tal-assistenza preċedenti tal-Unjoni fuq is-sistema nazzjonali tal-esportazzjoni ta’ armi konvenzjonali tal-pajjiż terz u l-impatt mistenni fit-tul u sostenibbli ta’ aktar assistenza.

            Il-COARM jista’, fuq proposta mir-Rappreżentant Għoli, jiddeċiedi li jimmodifika l-lista ta’ pajjiżi benefiċjarji abbażi ta’ ġustifikazzjoni adegwata.
      5.   Valutazzjoni ta’ impatt

      Għandha ssir valutazzjoni teknika tal-impatt ta’ din id-Deċiżjoni wara li jintemmu l-aħħar attivitajiet previsti fiha. Il-valutazzjoni tal-impatt ser issir mir-Rappreżentant Għoli, f’kooperazzjoni mal-Gruppi ta’ Ħidma rilevanti tal-Kunsill u, kif xieraq, mad-Delegazzjonijiet tal-Unjoni fil-pajjiżi benefiċjarji, u ma’ partijiet interessati oħrajn rilevanti.
      6.   Tul ta’ żmien

      It-tul ta’ żmien totali tal-proġett hu stmat li jkun ta’ 24 xahar.
      7.   Entità ta’ implementazzjoni teknika

      L-implimentazzjoni teknika ta’ din id-Deċiżjoni tal-Kunsill ser tiġi fdata lill-BAFA li ser iwettaq il-kompiti tiegħu taħt ir-responsabbiltà tar-Rappreżentant Għoli.
      8.   Rappurtar

      Il-BAFA ser iħejji rapporti regolari, inkluż wara li jkun intemm kull attività. Ir-rapporti għandhom jiġu ppreżentati lir-Rappreżentant Għoli mhux aktar tard minn sitt ġimgħat wara t-tmiem tal-attivitajiet rilevanti.
      9.   Spiża totali stmata tal-proġett u l-kontribuzzjoni finanzjarja tal-unjoni

      L-ispiża totali tal-proġett hija ta’ EUR 1 860 000.


Avviż Legali Importanti

|

52004DP0384

Official Journal 085 E , 07/04/2005 P. 0050 - 0051

		P5_TA(2004)0384Approvazzjoni tal-Kummissjoni Ewropea fl-Għamla l-Ġdida TagħhaDeciżjoni tal-Parlament Ewropew li tapprova l-Kummissjoni fl-għamla l-ġdida tagħhaIl-Parlament Ewropew,- wara li kkunsidra l-Artiklu 214(2), t-tielet subparagrafu, u l-Artiklu 215 tat-Trattat tal-KE,- wara li kkunsidra l-att li jikkonċerna il-kundizjonijiet tad-dħul tar-Repubblika Ċeka, tar-Repubblika ta' l-Estonja, tar-Repubblika ta' Ċipru, tar-Repubblika tal-Latvja, tar-Repubblika tal-Litwanja, tar-Repubblika ta' l-Ungerija, tar-Repubblika ta' Malta, tar-Repubblika tal-Polonja, tar-Repubblika ta' l-Islovenja, tar-Repubblika Slovakka u l-aġġustamenti għat-Trattati li fuqhom ġiet iwaqqfa l-Unjoni Ewropea [1], u b' mod partikolari l-Artiklu 45 tagħhom,- wara li kkunsidra l-kandidati nominati mill-10 Stati li se jsiru Membri għall-ħatra bħala Membri tal-Kummissjoni, jiġifieri Péter Balįzs, Joe Borg, Jįn Figel', Dalia Grybauskaitė, Danuta Hübner, Siim Kallas, Sandra Kalniete, Markos Kyprianou, Janez Potočnik u Pavel Telička,- wara li kkunsidra s-smigħ tal-kandidati li sar mill-Konferenza taċ-Chairmen tal-Kumitati tiegħu fit- 13- 15 t' April 2004,- wara li kkunsidra l-intenzjoni tal-Kunsill li jaħtar l-10 Membri ġodda tal-Kummissjoni l-iktar tard sal-5 ta' Mejju, kif jistqarr fl-ittra tiegħu tas- 26 ta' Frar 2004 lill-President tal-Parlament Ewropew,- wara li kkunsidra ir-riżenja tas-Sur Michel Barnier bħala Membru tal-Kumissjoni Ewropea, ippreżentata fil- 31 ta' Marzu 2004,- wara li kkunsidra il-ħatra mill-Gvern tar-Repubblika Franċiża fl- 1 t' April 2004 tas-Sur Jacques Barrot bħala Membru tal-Kummissjoni Ewropea,- wara li kkunsidra ir-riżenja tas-Sur Pedro Solbes bħala Membru tal-Kumissjoni Ewropea, ippreżentata fis- 17 t' April 2004,- wara li kkunsidra il-ħatra mir-Renju ta' Spanja fid-19 t' April tas-Sur Joaquín Almunia bħala Membru tal-Kummissjoni Ewropea,- wara li kkunsidra s-smigħ tal-kandidati li se jieħdu post is-Sur Barnier u s-Sur Solbes li saru rispettivament fis- 26 u fis- 27 t' April 2004- wara li kkunsidra l-preżentazzjoni tal-Kumissjoni l-ġdida wara t-tkabbir li saret mill-President tiegħu fil- 5 ta' Mejju 2004,- wara li kkunsidra r-Regola 33 tar-Regoli tal-Proċedura tiegħu,A. filwaqt li jinnota ir-riżultati tas-smigħ ta' l-10 kummissarji nominati mill-Istati Membri l-ġodda miġbura b'mod konċiż fl-ittri ta' evalwazzjoni indirizzati miċ-chairmen individwali tal-kumitati parlamentari liċ-chairman tal-Konferenza taċ-Chairmen tal-Kumitati u r-rakkomandazzjoni tal-Konferenza taċ-Chairmen tal-Kumitati lill-Konferenza tal-Presidenti,B. filwaqt li jiftakar li, skond il-proċedura mniżżla fit-Trattati u r-Regoli ta' Proċedura tal-Parlament, il-Parlamentu se jkollu japprova il-Kummissjoni l-ġdida qabel tibda' taqdi d-dmirijiet tagħha fl-1 ta' 6 Novembru 2004, u li smigħ komprensivi u deċisivi se jseħħu f' dak l-istadju,Ċ. filwaqt li jagħraf li l-Kummissjoni ta' Prodi għandha tkompli taqdi dmirijietha skond il-programm leġislattiv u ta' ħidma tagħha għall-2004 u r-riżoluzzjoni tal-Parlament tas- 17 ta' Diċembru 2003 dwar dan is-suġġett [2] propju sa' l-aħħar tal-mandat tagħha imma jistenniha li, għaż-żmien ta' wara l-elezjonijiet, ma taddottax inizzjattivi ġodda ta' importanza politika kbira relattivi għaż-żmien ta' wara li jiskadi l-mandat tagħha,D. filwaqt li jiftakar fid-deċiżjoni tal-Kunsill tad- 9 ta' Lulju 1999 [3] biex ma jkomplix bil-proċeduri għassostituzzjoni tal-Kumissarji li jirriżenjaw u li tħeġġeġ l-Istati Membri u lill-Kunsill biex jastienu milli jissostitwixxu lill-membri tal-Kumissjoni preżenti li jirtiraw qabel ma jtemm l-mandat tagħha,E. filwaqt li terġa tisħaq is-sejħa tagħha sabiex il-mandati tal-Parlament Ewropew u tal-Kumissjoni ikunu jikkorrispondu,F. filwaqt li titlob reviżjoni tal-proċedura sabiex tkopri ċ-ċirkostanzi meta Membri individwali tal-Kumissjoni jirtiraw qabel ma jtemm il-mandat tagħhom,1. japprova l-Kummissjoni fil-forma l-ġdida tagħha għall-bqija tal-mandat tagħha sal- 31 t' Ottubru 2004;2. jagħti istruzzjonijiet lill-President tiegħu biex jgħaddi din id-deċiżjoni lill-Kunsill, lill-Kummissjoni u lillgvernijiet ta' l-Istati Membri.[1] ĠU L 236 tat-23.9.2003, p. 33.[2] P5_TA(2003)0585.[3] ĠU L 192 ta' l-24.7.1999, p.53.--------------------------------------------------


title: Deċiżjoni (UE) 2015/2210 tal-Parlament Ewropew tas-27 ta' Ottubru 2015 dwar il-kwittanza għall-implimentazzjoni tal-baġit tal-Istitut Ewropew tal-Innovazzjoni u t-Teknoloġija għas-sena finanzjarja 2013

text:
               1.12.2015

               MT

               Il-Ġurnal Uffiċjali tal-Unjoni Ewropea

               L 314/34

         DEĊIŻJONI (UE) 2015/2210 TAL-PARLAMENT EWROPEW
   tas-27 ta' Ottubru 2015
   dwar il-kwittanza għall-implimentazzjoni tal-baġit tal-Istitut Ewropew tal-Innovazzjoni u t-Teknoloġija għas-sena finanzjarja 2013
   IL-PARLAMENT EWROPEW,

               —

               wara li kkunsidra l-kontijiet annwali finali tal-Istitut Ewropew tal-Innovazzjoni u t-Teknoloġija għas-sena finanzjarja 2013,

               —

               wara li kkunsidra r-rapport tal-Qorti tal-Awdituri dwar il-kontijiet annwali tal-Istitut Ewropew tal-Innovazzjoni u t-Teknoloġija għas-sena finanzjarja 2013, flimkien mat-tweġibiet tal-Istitut (1),

               —

               wara li kkunsidra d-dikjarazzjoni ta' assigurazzjoni (2) dwar l-affidabbiltà tal-kontijiet u l-legalità u r-regolarità tat-tranżazzjonijiet ta' bażi, ipprovduta mill-Qorti tal-Awdituri għas-sena finanzjarja 2013, skont l-Artikolu 287 tat-Trattat dwar il-Funzjonament tal-Unjoni Ewropea,

               —

               wara li kkunsidra r-rakkomandazzjoni tal-Kunsill tas-17 ta' Frar 2015 dwar il-kwittanza li għandha tingħata lill-Istitut Ewropew tal-Innovazzjoni u t-Teknoloġija għall-implimentazzjoni tal-baġit għas-sena finanzjarja 2013 (05304/2015 — C8-0054/2015),

               —

               wara li kkunsidra d-deċiżjoni tiegħu tad-29 ta' April 2015 (3) li tipposponi d-deċiżjoni ta' kwittanza għas-sena finanzjarja 2013, kif ukoll it-tweġibiet tad-Direttur tal-Istitut Ewropew tal-Innovazzjoni u t-Teknoloġija,

               —

               wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta' Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (4),

               —

               wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta' Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (5), u b'mod partikolari l-Artikolu 208 tiegħu,

               —

               wara li kkunsidra r-Regolament (KE) Nru 294/2008 tal-Parlament Ewropew u tal-Kunsill tal-11 ta' Marzu 2008 li jistabbilixxi l-Istitut Ewropew tal-Innovazzjoni u t-Teknoloġija (6), u b'mod partikolari l-Artikolu 21 tiegħu,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta' Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej (7),

               —

               wara li kkunsidra r-Regolament ta' Delega tal-Kummissjoni (UE) Nru 1271/2013 tat-30 ta' Settembru 2013 dwar Regolament Finanzjarju ta' qafas għall-korpi msemmija fl-Artikolu 208 tar-Regolament (UE, Euratom) Nru 966/2012 tal-Parlament Ewropew u tal-Kunsill (8), u b'mod partikolari l-Artikolu 108 tiegħu,

               —

               wara li kkunsidra l-Artikolu 94 u l-Anness V tar-Regoli ta' Proċedura tiegħu,

               —

               wara li kkunsidra t-tieni rapport tal-Kumitat għall-Kontroll tal-Baġit (A8-0282/2015),

               1.

               Jagħti l-kwittanza lid-Direttur tal-Istitut Ewropew tal-Innovazzjoni u t-Teknoloġija għall-implimentazzjoni tal-baġit tal-Istitut għas-sena finanzjarja 2013;

               2.

               Jippreżenta l-kummenti tiegħu fir-riżoluzzjoni t'hawn taħt;

               3.

               Jagħti istruzzjonijiet lill-President tiegħu biex jgħaddi din id-deciżjoni, kif ukoll ir-riżoluzzjoni li hi parti integrali minnha, tad-Direttur tal-Istitut Ewropew tal-Innovazzjoni u t-Teknoloġija, lill-Kunsill, lill-Kummissjoni u lill-Qorti tal-Awdituri, u biex jiżgura li jiġu ppubblikati f'Il-Ġurnal Uffiċjali tal-Unjoni Ewropea (serje L).

            Il-President

         Martin SCHULZ

            Is-Segretarju Ġenerali

         Klaus WELLE

      (1)  ĠU C 442, 10.12.2014, p. 184.

      (2)  Ara n-nota ta' qiegħ il-paġna 1.

      (3)  ĠU L 255, 30.9.2015, p. 409.

      (4)  ĠU L 248, 16.9.2002, p. 1.

      (5)  ĠU L 298, 26.10.2012, p. 1.

      (6)  ĠU L 97, 9.4.2008, p. 1.

      (7)  ĠU L 357, 31.12.2002, p. 72.

      (8)  ĠU L 328, 7.12.2013, p. 42.